**Osnovna škola Medvedgrad**

**Strma cesta 15**

**Zagreb, 9. srpnja 2024.**

**Izvješće o stanju sigurnosti, provođenju preventivnih programa te mjerama poduzetim u cilju zaštite prava učenika**

**2023./2024.**

**ZAŠTITA PRAVA UČENIKA**

Ravnateljica i djelatnici stručne službe na početku školske godine upoznali su Učiteljsko vijeće s Pravilnikom o izricanju pedagoških mjera, Pravilnikom o načinu postupanja odgojno-obrazovnih radnika u slučaju kršenja prava djece, Pravilnikom o kućnom redu i Protokolima o postupanja u slučaju nasilja među vršnjacima, nasilja u obitelji i slučaju sumnje na seksualno nasilje.

Razrednici su upoznali roditelje s tim pravilnicima na prvom roditeljskom sastanku, a također i učenike na satovima razrednika.

Tijekom školske godine bio je nekolicina vršnjačkih sukoba. Za većinu navedenih vršnjačkih sukoba procijenili smo da nije potrebno obavijestiti CZSS ili policiju, jer smo sve sukobe rješavali razgovorom s učenicima i roditeljima, te prema Školskom protokolu o postupanju u slučaju nasilja putem restitucije, ali i pedagoškim mjerama. U nekoliko navrata procijenili smo da je potrebno obratiti se CZSS, zbog toga što se radilo o ponavljajućim sukobima istih učenika.

Sve navedene sukobe rješavali smo tijekom više susreta s roditeljima i učenicima u individualnim razgovorima, na satovima razrednog odjela i roditeljskim sastancima.

Do završetka nastavne godine izrečeno je dvadeset pet pedagoških mjera. Od toga sedamnaest opomena razrednika, šest ukora, jedan strogi ukor i jedna mjera preseljenja u drugu školu.

Opomene su izrečene najviše zbog ometanja nastavnog procesa te zbog nedopuštenog korištenja informacijsko–komunikacijskih uređaja, zbog manjeg uništavanja školske imovine i vršnjačkih sukoba. Pedagoške mjere ukora bile su zbog namjernog uništavanja školske imovine te ponovljenog vršnjačkog verbalnog nasilja.

Strogi ukor zbog višestruko ponovljenih težeg oblika neprihvatljivog ponašanja i nakon višestrukih savjetodavnih razgovora učitelja, pedagoške službe i vanjskih institucija.

Mjera preseljenja bila je izrečena nakon nasilnog ponašanja koje je rezultiralo teškim fizičkim posljedicama za drugu osobu.

Pri izricanju pedagoških mjera Škola se vodila principima postupnosti, proporcionalnosti, pravednosti i pravodobnosti.

Škola je dužna svako nasilje među učenicima i u obitelji prijavljivati prema postojećim zakonskim propisima i protokolima. Ove školske godine uputili smo dvadeset šest dopisa CSZZ za osamnaest učenika. Policiji smo uputili tri dopisa, jedan po zahtjevu policije, jedan prijavu neprimjerenog sadržaja na društvenim mrežama koje je dobilo dosta učenika, te jednu prijavu policiji zbog prijetnje od strane roditelja službenoj osobi škole.

**SIGURNOST UČENIKA**

Učenici i roditelji upoznati su s Kućnim redom škole i dijelom Statuta škole koji se odnosi na prava i obaveze učenika. Učenici i roditelji upoznati su na satu razrednog odjela sa Školskim pravilima nenasilja, kao i sa Kriterijima vladanja, te posljedicama nepridržavanja istih. Na satovima razrednog odjela svaki razred sastavlja i svoja razredna pravila. Učenici i roditelji upoznati su s Protokolom o postupanju u slučaju nasilja među djecom i mladima te s pravilima sigurnosti u školskom prostoru i mogućnostima njihove zaštite prema Pravilniku o načinima postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima. Učitelji, učenici i roditelji upoznati su sa Školskim protokolom u slučaju nasilja u školi.

Školski hodnici i vanjski prostor škole pokriveni su sigurnosnim kamerama.

Djelatnici škole pridržavali su se posebnih propisa vezanih uz zaštitu osobnih podataka učenika i prava na pristup informacijama.

Svi razrednici educirani su za provođenje programa prevencije vršnjačkog nasilja – *Za sigurno i poticajno okruženje u školama* na UVponavljanjem predavanja i radionice na tu temu.

**PREVENTIVNI PROGRAMI**

Školski preventivni programi sastavni su dio godišnjega plana i programa i školskoga kurikuluma. Provode se u sklopu redovite nastave, sata razrednika, izvannastavnih aktivnosti, školskih ili razrednih projekata, predavanja i drugih aktivnosti koje organizira naša škola.

Preventivne programe provodi škola samostalno ili u suradnji s vanjskim institucijama. To su: Centar TESA, Centar za socijalnu skrb Črnomerec, Centri za kulturu August Cesarec, te ostale institucije koje se bave organiziranjem slobodnog vremena djece i mladih.

Također surađujemo s Centrom za odgoj djece i mladih Zagreb, Poliklinikom za zaštitu zdravlja djece grada Zagreba, Psihijatrijskom bolnicom za djecu i mladež te drugim institucijama s područja zdravstva i socijalne skrbi.

Ove godine smo u Erasmus KA-1 projektu MADE by Medvegrad s posebnim naglaskom na rad s učenicima s posebnim potrebama (učenici s poteškoćama ponašanja, poteškoće učenja) kroz integrativnu slobodnu aktivnost s ciljem inkluzije.

Školski preventivni programi usmjereni su na rad s učenicima, roditeljima i učiteljima.

Ravnateljica je izvijestila Učiteljsko vijeće, Vijeće roditelja i Školski odbor o stanju sigurnosti, provođenju preventivnih programa te mjerama poduzetim u cilju zaštite prava učenika.

Školska liječnica je u okviru svog programa prevencije izvršila sistematske preglede za učenike 5. ih i 8.-ih razreda te cijepljenje učenika 8. razreda.

Učitelji su na osnovu procjena odgojnog stanja u svojem razrednom odjelu, provodili Preventivne programe u suradnji sa stručnim suradnicima psihologinjom, pedagoginjom i logopedinjom, prema potrebi razrednog odjela.

U školi je veliki broj učenika uključen u više od trideset izvannastavnih aktivnosti, od kojih je ove godine puno uključeno u integriranu izvannastavnu aktivnost MADE by Medvedgrad. U slobodne aktivnosti ove godine posebno nastojimo uključiti i učenike s poteškoćama u ponašanju kako bi se oni na pozitivan način afirmirali u školi, osobito na sportske i umjetničke aktivnosti prema preporukama stručnjaka za mentalno zdravlje.

**a) RAD S UČENICIMA**

U sklopu sata razrednog odjela pedagoginja je u suradnji s razrednicima održala radionice o razvoju socijalnih vještina u razrednim odjelima u kojima je procijenjeno da je potrebno pojačati navedene teme.

*Radionice koje su se provodile u tom razrednom odjelu bile su prema programima koji su potvrđeni od strane MZO. Procesna evaluacija pokazuje kako su učenici u prosjeku zadovoljni s radionicama (6. c razred i 4. c i program Unicef – Za sigurno i poticajno okruženje u školama, te preventivni program Ljubav u pokretu). Pojedine teme pedagoginja i psihologinja održali su preventivno vezano uz razvojnu dob djece a to su:*

*3. razredi: CAP program, prevencija zlostavljanja djece*

*4. razredi: Prepoznavanje i kontrola emocija uz primjenu glazbe, plesa i likovnosti*

*5. razredi: Kviz o sigurnosti, Radionice socijalnih vještina*

*6. razredi: – Prevencija nasilja na internetu i sigurnost na internetu; Radionice socijalnih vještina*

*7. razredi: Riješimo dvojbu – Zlostavljanje ili sukob*

*8. razredi: Moje osobine u izboru zanimanja , Teen CAP program*

*Razrednici petih razreda prošli su jedan sastanak s pedagoginjom o provedbi preventivnog programa u svojem razrednom odjelu.*

***B) RAD S RODITELJIMA***

Za roditelje je pedagoginja održala predavanja:

*1. Prvi razredi: Uloga roditelja u podršci djetetu na početku školovanja, Odgojni stilovi roditeljstva*

*2. Drugi razredi: Odgoj za toleranciju i suradnju*

*3. Treći razredi: CAP program – prevencija napada na djecu – predavanje za roditelje*

*4. Razredi: Prijelaz iz razredne u predmetnu nastavu – podrška roditelja*

*6. Razredi: Kako razvod roditelja utječe na djecu*

*8. Razredi: Kako pomoći djetetu u odluci o nastavku školovanja*

**C) RAD S UČITELJIMA – predavanja na Učiteljskim vijećima**

*1. Diseminacije Erasmus+ tečajeva učitelja koji su ih pohađali (teme vezane uz inkluziju i provedbu izvannastavnih aktivnosti)*

*2. Predavanje na Učiteljskom vijeću: Izazovi u odgoju i komunikaciji današnje generacija djece*